Man in hof vir besit van liggaamsdele(Argieffoto: Unsplash) ŉ 25-jarige man sal na verwagting Maandag in die Molopo-landdroshof in Mmabatho in Noordwes verskyn vir die besit van menslike liggaamsdele. Brig. Sabata Mokgwabone, woordvoerder van die polisie, sê die man is Saterdagaand in die Montshiwastad-nedersetting, digby Mahikeng, vasgetrek. Sy inhegtenisneming volg nadat lede van die blitspatrollie inligting ontvang het dat die man glo sy ma vermoor het en haar kop in ŉ sak ronddra. “Tydens die verdagte se inhegtenisneming het hulle die sak in sy besit gevind. Die sak is deursoek en die kop van ŉ mens is daarin gevind,” sê Mokgwabone. Mokgwabone sê die verdagte het glo erken dat hy sy ma verlede Maandag in Hercules in Pretoria vermoor het. Nadat die verdagte vandag in hof in Noordwes verskyn, sal hy na Pretoria geneem word om daar op aanklag van moord tereg te staan. Die motief vir die moord is in hierdie stadium nog nie bekend nie en die polisie se ondersoek duur voort. Lt.genl. Sello Kwena, provinsiale polisiekommissaris in Noordwes, het die lede van die polisie geloof vir hul vinnige optrede wat tot die man se inhegtenisneming gelei het.